**תבנית של כתב טענות – הבהרות**

מטבע הדברים, מדובר בתבנית כללית המהווה דוגמא בלבד של כתב טענות ואין היא נותנת מענה ספציפי ומדויק לנסיבות, לצרכים השונים, וכן לדין החל.

חלק מהתבניות הינן ישנות, בגדר טיוטות עבודה בלבד שטרם עברו תיקוני הגהה, והן אינן כוללות פסיקה עדכנית.

ככל שיש בכתב הטענות פירוט סכומים וחישובים, החישובים והסכומים אינם משקפים בהכרח את הדין החל ולעיתים הם נעשו בדרך של אומדנה, כלפי מעלה או מטה, על בסיס שיקולים שונים.

כדי להתאים את התבנית לדין הדין בצורה טובה, מלאה ועדכנית וכן לערוך חישובים מדויקים ועדכניים, יש לעיין בתכנים הקיימים באתר בהתאם לנושא המועלה בכתב הטענות ולעשות את ההתאמות הנדרשות, כולל תיקוני הגהה לטיוטות העבודה.

קיצורי דרך למספרי הסעיפים הינם כדלקמן: Ctrl+Alt+1 - רמה ראשונה; Ctrl+Alt+2 - רמה שנייה; Ctrl+Alat+3 - רמה שלישית.

**בית הדין האזורי עב' 14/ \_\_\_\_\_\_\_\_\_**

**לעבודה ירושלים**

**התובעים:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_

- נגד -

**הנתבעת \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**מהות התביעה**: כספית + צווים הצהרתיים.

**סכום התביעה:**  1,381,023 ₪.

**כתב תביעה**

**חלק ראשון: רקע עובדתי**

**א. על התובעים ועבודתם בנתבעת:**

# התובעים התקבלו לעבודה בנתבעת בחודש ספטמבר 2005 ועד היום עובדים במשרדי הנתבעת בירושלים.

# התובעים הינם אחים תאומים, כלכלנים בהכשרתם ובהשכלתם בעלי תואר ראשון בכלכלה ותואר שני במנהל עסקים (MBA, התמחות מורחבת במימון).

# התובעים עובדים ככלכלנים ברציפות למעלה מ- 8 שנים ביחידת היטלי סחר הקיימת במשרד הכלכלה (להלן: **"היחידה"** או **"יחידת היטלי סחר"**), כחלק בלתי נפרד מפעילות השוטפת של היחידה, ומהמערך הארגוני שלה.

# יחידת היטלי סחר מופקדת על ביצוע הוראותיו של חוק היטלי סחר ואמצעי הגנה, התשנ"א - 1991, אשר נועד לתת הגנה לתעשייה מקומית מפני תחרות לא הוגנת. ביחידה מועסקים 6 עובדים: הממונה על היחידה, 2 כלכלנים, מזכירה, מרכזת היחידה והוועדה המייעצת לשר הכלכלה, ויועץ משפטי. למעט התובעים שהינם כלכלנים כל עובדי היחידה הינם עובדי מדינה.

# למרות שהתובעים משך כל 8 שנות עבודתם היו עובדי הנתבעת לכל דבר ועניין, כפי שיפורט בהרחבה להלן, בפועל הנתבעת העסיקה אותם דרך גופים אחרים ששמשו אך ורק כצינור להעברת תשלומים ו/או כנותני שירותים, תוך שלתובעים מוכתבת דרך התקשרות זו בשל העדר תקנים להעסקתם כעובדים.

# עבודתם של התובעים כללה, בין היתר:

## ניהול חקירות על פי חוק היטלי סחר ואמצעי הגנה, לרבות ביצוע ניתוחים כלכליים, חשבונאים וסטטיסטיים בכל הקשור לתלונות של יצרנים ישראליים בגין תחרות בלתי הוגנת מול המוצרים המיובאים, ניתוח דוחות כספיים ורווחיות מפעלים, בניית תמחירים, ביקורות במפעלים של היצרנים הזרים בחו"ל.

## ביצוע הערכות נזק לתעשייה המקומית, ניתוח מאות חברות תעשייתיות גלובליות פרטיות וציבוריות בעשרות מגזרי וענפי התעשייה - ביוטכנולוגיה, ברזל, נייר, פלסטיק, רכב, בנייה, מזון, טקסטיל, עץ, גומי, דפוס, אריזה, חקלאות ועוד.

## הכנה וכתיבה של דו"ח ממצאי החקירה, שמוגש לוועדה המייעצת לשר הכלכלה, המורכבת מנציגי ציבור, נציגי משרד הכלכלה, ונציגי משרד האוצר. הצגת הממצאים בפני חברי הוועדה.

## השתתפות בהכנת הצעות החלטה לאישור הממשלה והכנת דיווחים תקופתיים לארגון הסחר העולמי **(WTO).**

## השתתפות בדיונים של וועדות הכספים והכלכלה של הכנסת ובישיבות וועדת השרים לענייני חברה וכלכלה (קבינט חברתי - כלכלי) וכן בדיונים עם המשנה ליועץ המשפטי לממשלה, מנכ"ל משרד ראש הממשלה, פרקליטי מחוזות והצגת עמדת משרד הכלכלה בדיונים אלה.

## השתתפות בדיונים של תת וועדות האיחוד האירופי בנושאי תעשייה, סחר ושירותים והתייעצויות עם מדינות זרות (טורקיה, האיחוד האירופי).

## השתתפות בהכנת עמדת משרד הכלכלה לבית משפט בעתירות מנהליות אשר הוגשו נגד משרד הכלכלה על ידי הצדדים לחקירות והשתתפות בדיונים בבית המשפט המחוזי בירושלים בשבתו כבית משפט לעניינים מנהליים.

## הכנה וטיפול במכרזים לצורך העסקה של יועצים חיצונים (חברות רואי חשבון, יעוץ כלכלי, מהנדסים) בארץ ובחו"ל.

## אפיון מערכות מידע ליחידת היטלי סחר וטיפול בעניינים אדמיניסטרטיביים של היחידה כגון: פרסום הודעות בעיתונות, טיפול בתשלומים לחברות יעוץ זרות, ליועצים חיצוניים בתחומי ראיית חשבון, כלכלה והנדסה, הכנת מסמכים לוועדת נסיעות של משרד הכלכלה ועוד.

## עבודה מול מקבלי החלטות ברמה הגבוה ביותר – שר הכלכלה, מנכ"ל משרד הכלכלה, מנהלי מינהלים במשרד הכלכלה, יו"ר ועדת הכספים של הכנסת, ראשי התעשייה והמסחר, שגרירים ומנהלי מחלקות כלכליות בשגרירויות, מנהלים בכירים במשרדי ממשלה בארץ ובחו"ל, לרבות משרד האוצר, משרד ראש הממשלה, משרד המשפטים, רשות להגבלים עסקיים, משרדי עורכי דין מהמובילים בארץ ועוד.

# מהאמור לעיל עולה שהתובעים ביצעו עבודה שמטבעה צריכה להיעשות על ידי עובדי מדינה ונעשתה בעבר על ידי עובדי מדינה.

# כפי שיפורט בהרחבה להלן, התובעים עובדים לצד עובדי משרד כלכלה אחרים, ללא שקיים בינם לבין אותם עובדים, כל הבדל לעניין צורת ההעסקה.

# התובעים ביצעו תפקידים המהווים חלק אינטגרלי מעבודת יחידת היטלי סחר, היו חלק בלתי נפרד ממצבת כוח אדם של היחידה, השתלבו בעבודתה של היחידה, וענו על כל הסממנים המצביעים על קיומם של יחסי עובד-מעביד בינם לבין הנתבעת.

# עבודתם של התובעים התבצעה במשרד שהוקצה להם, במשרד הכלכלה בירושלים, רחוב בנק ישראל 5 (להלן: **"המשרד"** או "**הנתבעת**"), באופן סדיר, מדי יום, ובמסגרת שעות העבודה הרגילות של עובדי המדינה.

# התובעים עבדו בהיקף משרה מלא ומעבר לכך.

# התובעים מבצעים את עבודתם באופן אישי, מקבלים הנחיות ישירות מהממונה על היטלי סחר ונתונים לפיקוחו ולמרותו.

# העתק ממכתב ממנהל היחידה המאשר כפיפות כאמור מצ"ב כ**נספח א'**.

# משרד הכללה מספק לתובעים את כלי העבודה, ובכלל זאת משרדים כאמור, מחשבים, תוכנות מחשוב, טלפונים, ציוד משרדי, מערכות מחשוב ועוד.

# התובעים עובדים אך ורק עבור משרד הכלכלה ולא נותנים שירותים לגופים אחרים כלשהם, תוך שיש להם תלות כלכלית מוחלטת בנתבעת.

# התובעים השתתפו בקורסים מקצועיים יחד עם שאר עובדי היחידה (כגון: חישובי תובלה בינלאומית – מכון היצוא, היטלי סחר – ארגון הסחר העולמי).

# התובעים משתתפים באירועים חברתיים של עובדי המשרד, כמו שאר העובדים.

# התובעים השתתפו בטקס חלוקת שי וקיבלו שי.

# התובעים אכלו בחדר האוכל של הנתבעת והוענקו להם ארוחות מסובסדות.

# כאמור, התובעים, כמו שאר עובדי המשרד שעובדים לצדם, משתתפים בישיבות שונות כנציגי היחידה, כולל בישיבות פנימיות של המשרד ובישיבות מול גורמים מחוץ למשרד, לרבות וועדות כנסת ישראל.

# פרוטוקולים של דיונים שונים בהם השתתפו התובעים כנציגי היחידה לכל דבר ועניין מצורפים בזאת כ**נספח ב'**.

# הנתבעת מפרסמת את ההחלטות הרשמיות של הממונה על היטלי סחר בהתאם לחוק היטלי סחר ואמצעי הגנה באתר האינטרנט הרשמי שלה. בהחלטות אלו מופיעים שמותיהם של התובעים כעובדי הנתבעת לכל דבר ועניין כלהלן:

# **" *יעוץ לגבי ההליך ניתן לקבל ביחידת היטלי סחר, בפניה למר ולרי טוצ'ילקין, הכלכלן המטפל בחקירה, טלפון: 02-6662621 או בדוא"ל:*** [***Vallery.Tochilkin@moital.gov.il***](mailto:Vallery.Tochilkin@moital.gov.il)***."***

# דוגמאות של החלטות הממונה אשר התפרסמו באתר האינטרנט של הנתבעת ובהן שמותיהם של התובעים מופעים כעובדי הנתבעת לכל דבר ועניין מצורפות בזאת כ**נספח ג'**.

# התובעים ערכו ״תזכירים פנימיים״, מסמכי עבודה, החלטות, ושלחו תכתובות לגורמים חיצוניים כאילו הם עובדי המשרד לכל דבר ועניין.

# דוגמאות למסמכים פנימיים כאמור שהוציאו התובעים מצ"ב כ**נספח ד'**.

# התובעים מצויים בקשרים עם גורמים וגופים חיצונים ליחידה, בלא כל הבדל בין עובדי המשרד ובאחריות זהה לחלוטין לזו של עובדי המשרד. בהקשר זה יצוין, כי גורמים חיצוניים פונים אל התובעים ומתייחסים אליהם כעובדים ונציגים של היחידה לכל דבר ועניין.

# דוגמאות למכתבי פניה לתובעים מצ"ב כ**נספח ה'**.

# התובעים פועלים באמצעות תיבת מייל שהנתבעת העמידה לרשותם, כעובדי המשרד לכל דבר ועניין.

# דוגמאות למכתבי פנייה לתובעים ומכתבים ששלחו התובעים בתיבת המייל שהעמידה הנתבעת לרשות התובעים מצ"ב כ**נספח ו'**.

# אישורי חופשותיהם של התובעים נעשו מול מנהל היחידה כמו כל עובדי היחידה. דיווחים על מחלה והיעדרות נמסרו למנהל היחידה.

# שמם של התובעים מופיע באלפון הטלפונים של הנתבעת לצד שמותיהם של עובדי משרד הכלכלה.

# חלק מרשימת העובדים מצ"ב כ**נספח ז'**.

# התובעים קבלו מפעם לפעם מכתבי שבח, המלצה, ותודה על עבודתם, כאילו הינם עובדים רגילים של המשרד.

# העתקי ממכתבי השבח, תודה מצ"ב כ**נספח ח'**.

# התובעים נחשפים ללא סייג לכל המידע שקיים ברשות היחידה והם מורשים לעיין בכל מסדי הנתונים בתחום בה עוסקת היחידה.

# כפי שיפורט בהרחבה להלן, אף הממונים על התובעים רואים אותם כעובדים לכל דבר ועניין ופעלו מול גורמים אחרים במדינה להארכת ההתקשרות עמם או לקליטתם כעובדי מדינה לכל דבר ועניין.

# למען הסר ספק מובהר בזאת, כי האמור לעיל מהווה חלק מן הדוגמאות לדרך בה השתלבו התובעים ביחידה כעובדים מן המניין וקיימות בידי התובעים דוגמאות נוספות.

# מהאמור לעיל, עולה בברור, כי התובעים משך למעלה מ- 8 שנות עבודתם, השתלבו באופן מלא בפעילות היחידה כעובדים לכל דבר ועניין, לא היו להם הכנסות מכל גורם אחר, ולמעט העסקתם דרך גופים אחרים ו/או כנתוני שירותים במהלך למעלה מ- 8 השנים כאמור לא היה כל הבדל בין צורת העסקתם לזו של שאר עובדי המדינה שעבדו לצדם.

# **ב. העסקתם של התובעים באמצעות חברות אחרות וכקבלנים עצמאים:**

# חרף האמור לעיל, כפי שיפורט בהרחבה להלן, למן תחילת העסקתם הועסקו התובעים, באמצעות גופים אחרים כשכירים אשר שימשו אך ורק כצינור להעברת תשלומים לתובעים, או במישרין כקבלנים עצמאים.

# יודגש, כי צורת העסקה זו הוכתבה לתובעים בשל העדר תקנים.

# החל מחודש 9/2005 ועד לחודש 07/2007 הועסקו התובעים ביחידה אך קיבלו את משכורתם באמצעות משרד רואי חשבון יורם אברמזון ושות' (שטר סל מקצועי בע"מ).

# דוגמאות לתלושי שכר שהוצאו על ידי שטר סל מקצועי בע"מ לתובעים מצ"ב כ**נספח ט'**.

# לאחר מכן, במהלך התקופה מיום 1.08.2007 ועד ליום 31.05.2010, הנתבעת העסיקה את התובעים באמצעות חברת תבור כלכלה פיננסים בע"מ (להלן: **"חברת תבור"**), אשר נבחרה כזוכה במכרז מס' 13/07 - אספקת שירותי ראיית חשבון וניתוח כלכלי בקשר עם חקירת תלונות על יבוא בהיצף ליחידת היטלי סחר במשרד התמ"ת.

# דוגמאות לתלושי שכר שהוצאו על ידי תבור כלכלה פיננסים בע"מ מצ"ב כ**נספח י'**.

# כאשר משרד הכלכלה הציע לחברת תבור להאריך את ההתקשרות לשנה הרביעית, קרי מיום 1.06.10 ועד ליום 31.05.11, דרשה חברת תבור לשנות סעיפים שונים בהסכם המקורי. השינויים לא אושרו על ידי הלשכה המשפטית במשרד הכלכלה, ועקב כך סירבה חברת תבור להאריך את תקופת ההתקשרות לשנה רביעית. בעקבות כך, בחודש 05/2010 הופסקה ההתקשרות בין הנתבעת לבין חברת תבור.

# נוכח האמור לעיל, היחידה הייתה אמורה להישאר ללא כלכלנים, דבר שטמן בחובו השבתה מוחלטת של יחידת היטלי הסחר, פגיעה בקיום דרישות חוק היטלי סחר ואמצעי הגנה, התשנ"א – 1991, ואי יכולת לקיים חקירות על פי לוח הזמנים הנדרש בחוק ובהתאם להסכמים בינלאומיים שמדינת ישראל חתומה עליהם, כל זאת, בתקופה בה הייתה עליה חדה בהיקף החקירות.

# ראה מכתבו של הממונה של היחידה המצ"ב כ**נספח יא'**.

# על מנת להבטיח המשך עבודת היחידה להיטלי סחר ולא לפגוע בלוחות הזמנים שנקבעו בחוק, הממונה על היטלי סחר דאז במשרד הכלכלה (להלן: **"הממונה")**, בתיאום עם לשכת המנכ"ל ועם הלשכה המשפטית במשרד הכלכלה, ביקש מהתובעים להמשיך לעבוד ביחידה למרות הפסקת ההתקשרות עם חברת תבור.

# ביום 30.08.10 וועדת המכרזים של משרד הכלכלה אישרה את ההתקשרות עם התובעים כפתרון זמני לפני בחירת הזוכה במכרז החדש לאספקת השירותים ליחידה. ההתקשרות עם התובעים הייתה בדרך של פטור ממכרז לפי תקנה 3(1) לתקנות חובת המכרזים, בהיקף של עד 50,000 ₪ לכל אחד מהתובעים.

# אישור הוועדה מצורף בזאת כ**נספח יב'**.

# מכסת הכספים שהוקצו לתשלום בדרך של פטור ממכרז נגמרה בסוף חודש נובמבר 2010.

# מאחר שהתובעים, מצד אחד, לא התקשרו עם הנתבעת לאחר שהופסקה ההתקשרות עם חברת תבור (למעט ההתקשרות בדרך של פטור ממכרז כמפורט לעיל) והנתבעת מצד שני, לא הייתה מוכנה לקלוט אותם באופן פורמאלי כעובדים מן המניין בשל העדר תקנים, הנתבעת לא שילמה לתובעים את שכרם משך חודשים ארוכים.

# מיום 1.12.10 ועד ליום 31.05.11 (6 חודשים) עבדו התובעים ביחידת היטלי סחר **ללא שום חוזה** פורמאלי.

# נוכח זאת, לא ניתן היה לשלם לתובעים את שכרם בגין תקופה זו ישירות משך חודשים ארוכים. בשל כך, העלתה הנתבעת את הרעיון לשלם את השכר של התובעים דרך חברת תבור, באמצעות חידוש ההתקשרות עמה, **בדיעבד,** קרי לאחר ביצוע העבודה על ידי התובעים.

# חברת תבור ניצלה באופן ציני את מעמדה ואת מצבם הכלכלי והנפשי של התובעים באותה תקופה שלא קיבלו משך חודשים ארוכים שכר עבודה וכפתה על התובעים להסכים לתנאים דרקוניים וחסרי תקדים לקבל את התשלומים באמצעותה בניכוי 15% עמלה. לא רק זאת, אלא שבפועל ובאופן שרירותי החליטה חברת תבור להעביר את המשכורת לתובעים בתקופת עבודתם מיום 1.12.10 עד ליום 31.05.11 בניכוי של **31%!**

# יוצא אפוא כי הנתבעת, פעלה בניגוד לדין כאשר כפתה על התובעים לקבל את משכורתם באמצעות חברת תבור אף על פי שלא היה לחברת תבור שום קשר ליחידת היטלי סחר לאורך כל תקופת העסקתם של התובעים לאחר סיום ההתקשרות בין הנתבעת לבין חברת תבור. התנהגות זו של הנתבעת, אפשרה לחברת תבור לקבל ללא שום מאמץ וסיכון שליש ממשכורתם של התובעים.

# יתרה מזו, התובעים **לא קיבלו כלל** את המשכורת עבור חודש אוגוסט 2010.

# החל מחודש יוני 2011 ועד היום מעסיקה הנתבעת את התובעים, במישרין, בעקבות "זכייתם" במכרז חדש למילוי תפקידם.

# הסכם ההתקשרות המקורי שנחתם עם התובעים והסכמים להארכת ההתקשרות מצ"ב כ**נספח יג'**.

# יודגש, כי לא היה כל שינוי במתכונת עבודתם של התובעים כאשר התחלפו משרד רו"ח וחברת תבור שבאמצעותם שולמה משכורת התובעים וכן כאשר התובעים המשיכו לעבוד בנתבעת במישרין, בעקבות "זכייתם" במכרז חדש למילוי תפקידם.

# הנתבעת, פעלה בניגוד לדין והעסיקה את התובעים בצורה פיקטיבית באמצעות משרדי רו"ח ובאמצעות התקשרות חוזית ישירה כקבלנים עצמאים.

# כרגע פורסם מכרז חדש לאיוש משרתם של התובעים במטרה להחליפם בעובדים אחרים. בשל חשש לאבד את מקור פרנסתם היחיד, נאלצו התובעים להגיש הצעה למכרז זה. הזוכה טרם נבחר אך להערכת התובעים ובין היתר עקב תביעה זו הנתבעת תעשה כל מאמץ כדי לא להמשיך להעסיק את התובעים.

# כמו כן, המשרד קיבל תקן לכלכלן אחד ביחידת היטלי סחר ובזמן הקרוב אמור להתפרסם מכרז פנימי על תפקיד זה. למרות שהתובעים עבדו במשרד הכלכלה שנים ארוכות בחר המשרד לפרסם מכרז פנימי ולא להציע את התקן לתובעים.

# **ג. פניות של הממונים על התובעים ושל התובעים לשינוי מעמדם למעמד של עובדי מדינה:**

# במשך כל שנות עבודתם ביחידת היטלי סחר רצו התובעים להיות עובדי מדינה ובשנים ראשונות ניהלו שיחות על כך ב"מסדרונות" המשרד, אך ללא תוצאה כלשהי.

# כפי שיפורט בהרחבה בהמשך, התובעים לא הסתפקו בשיחות ב"מסדרונות" המשרד ופנו להנהלת המשרד באמצעות הממונים עליהם על מנת להסדיר את מעמדם כעובדי מדינה מן המניין.

# ניסיונות אלו לא נשאו כל פרי. לתובעים נמסר, כי הם מועסקים בצורה זו משום שלא קיימים ביחידת היטלי סחר תקנים להעסקתם כעובדים.

# מן הראוי לציין בהקשר זה כי ביום 23.6.11 פורסם דו"ח ביקורת פנימית של משרד הכלכלה בו נכתב בעניינים של התובעים כדלקמן:

"העסקת הכלכלנים ביחידה

רקע

**אספקת שירותי החקירה הכלכלית ביחידה, בוצעה עד לחודש מאי 2010, באמצעות משרד שירותי חקירות כלכליות אשר זכה במכרז פומבי (חברת תבור כלכלה ופיננסים להלן: "תבור"). חברת "תבור" סיפקה את השירותים באמצעות 2 כלכלנים ובהיקף מצומצם על ידי רו"ח. ביום 23.6.10 החליטה וועדת הפטור משרדית, להאריך את ההתקשרות לשנה נוספת (מיום 23.6.10 ועד ליום 31.5.11).**

**לאור בקשת "תבור" לערוך שינויים בחוזה כתנאי לחתימתם על הארכת החוזה ואי הסכמת ועדת המכרזים של המשרד לשינויים, הופסקה ההתקשרות עם הספק. יחד עם זאת, הכלכלנים שהועסקו על ידי "תבור" המשיכו לספק ליחידה את השירותים האמורים כעצמאיים.**

**בפניית הממונה לוועדת המכרזים ביום 26.8.10 נמסר על ידו כי לא ניתן להמשיך ולהפעיל את היחידה ללא הכלכלנים וכי הוא ממליץ להעסיקם בשיטה של פטור ממכרז.**

**לאור האמור אושר הפטור ממכרז בסוף חודש אוגוסט 2010 וההסכם עם הכלכלנים נחתם בסוף חודש נובמבר 2010 והתייחס לתקופה מיום 1/9/10 ועד ליום 31/1/2011.**

**ממצאים**

**תשלום השכר לכלכלנים**

**ההסכם שנחתם עם הכלכלנים בחודש נובמבר 2010 מתייחס לתקופה שמחודש ספטמבר 2010. הכלכלנים לעומת זאת, הפסיקו את עבודתם במשרד "תבור" ביולי 2010 והועסקו בפועל על ידי היחידה עוד החל מחודש אוגוסט 2010. על פי ההסכם שנחתם עימם לעומת זאת, התשלום הוא בגין עבודתם מספטמבר ולפיכך על פי ההסכם לא יינתן להם שכר עבור עבודתם בחודש אוגוסט 2010.**

**מברור עם כלכלני היחידה עולה כי רק בחודש פברואר 2011, קיבלו הכלכלנים תשלום בגין עבודתם וזאת עבור החודשים: ספטמבר- נובמבר 2010 וכי המשך התשלום עד לחודש פברואר 2011 יינתן להם בהמשך.**

**היועצת המשפטית בוועדת המכרזים מסרה לביקורת כי משיחה שערכה הוועדה עם משרד "תבור" עולה כי ל"תבור" אין התנגדות להמשיך את ההתקשרות עד ליום 31/5/11 ובתנאי שישולמו לה הפרשי הצמדה עבור השירותים שנתנה במסגרת ההסכם וכי הוסבר לממונה שעליו לפנות ל"תבור" לשלם לה את הפרשי ההצמדה ולחדש עימה את ההסכם.**

**מהאמור לעיל עולה כי ככל הנראה נשקלת האפשרות שהעסקת הכלכלנים תתבצע תחת משרד "תבור".**

**קיום יחסי עובד מעביד**

**מבדיקתנו עולה כי ככל הנראה קיימת חשיפה לקיום יחסי עובד מעביד באופן העסקת הכלכלנים.**

**על פי הפסיקה ואמות המידה המשמשות כיום את בתי הדין לעבודה בנושא יחסי עובד מעביד, נקבעו בחוק מס' מבחנים לקביעת יחסי עובד מעביד (מבחן השתלבות בעבודה, מבחן כלי העזר ומבחן הפיקוח והשליטה). יצוין כי על פי הפסיקה מה שקובע הוא מהות היחסים בין הצדדים ולא ההסכם הפורמאלי בין הצדדים.**

המלצה

**מומלץ כי נושא העסקת הכלכלנים בהיבט של יחסי עובד מעביד ותשלום שכרם יבחן על ידי היועץ המשפטי של המשרד וכי הנושא יוסדר בהתאם."**

# העתק מהדו"ח המבקרת פנים, מיום 23.6.11, מצ"ב כ**נספח יד'**.

# בהמשך לאמור, ביום 16.4.12 התקיימה פגישה בהשתתפות מנכ"ל משרד הכלכלה בעניין דו"ח ביקורת הפנים. בסיכום הפגישה נקבע כי עניינם של התובעים יועבר לבחינה של הלשכה המשפטית של המשרד.

# העתק מסיכום הפגישה מיום 16.4.13, מצ"ב כ**נספח טו'**.

# בהמשך, ביום 25.7.12 שלחה מבקרת הפנים של משרד הכלכלה מייל ללשכה המשפטית של המשרד בו הועלתה שוב הוראת מנכ"ל המשרד לבחון חשש לקיום יחסי עובד מעביד באופן העסקת התובעים.

# העתק מהודעת המייל של מבקרת הפנים של המשרד מצ"ב כ**נספח טז'**.

# ביום 28.10.12 פנה הממונה על התובעים, לסמנכ"ל בכיר אמרכלות, על מנת לקדם את העברת התובעים למעמד של עובדי מדינה, תוך שנכתב בפנייה כדלקמן:

# **"אני פונה אליך לקדם את העברת מר אלכסנדר טוצ'ילקין ומר ולרי טוצ'ילקין למעמד של עובדי מדינה.**

# **שני העובדים מספקים שירותים ליחידת היטלי סחר ברציפות מזה 8 שנים, כאשר למעשה הספקת השירותים נעשית במסגרת העבודה שוטפת כחלק מהיחידה. עבודתם כוללת חקירות על פי חוק היטלי סחר, עבודה שמטבעה הייתה צריכה להיעשות על ידי עובדי מדינה."**

# העתק מכתב פנייה של הממונה על התובעים, מיום 28.10.12, בעניין קליטת התובעים כעובדים מצ"בכ**נספח יח'.**

# ביום 21.4.2013 פנה מ"מ הממונה על יחידת היטלי סחר, לסמנכ"ל בכיר לתכנון, בקרה ומעקב, בבקשה להאריך את ההתקשרות עם התובעים, תוך שהוא מפרט את צורת העסקתם של התובעים, ממנה עולה בצורה חד-משמעית כי מתקיימים בין הצדדים יחסי עבודה לכל דבר ועניין. מן הראוי להדגיש כי הפנייה של מ"מ הממונה לוועדת מכרזים אושרה על ידי הלשכה המשפטית של המשרד.

# העתק מפניית מ"מ הממונה, מיום 21.4.13, מצ"ב כ**נספח יז'**.

# ביום 28.5.13 שיגרה יו"ר ועד העובדים הארצי הודעת מייל לעובדים, אליה צרפה מכתב מאת יו"ר אגף לאיגוד מקצועי, אבי ניסנקורן, בו נכתב כי בהתאם להסכם עקרונות שנחתם עם המדינה, נדרשת מדינת ישראל למנוע מקרים של העסקת עובדי קבלן שירותים "כתף אל כתף" לצד עובדים מקביל.

# העתק מהודעת מייל של יו"ר ועד העובדים ומכתב של יו"ר האגף לאגוד מקצועי מצ"ב כ**נספח יח'**

# בתגובה להודעת מייל זו שיגר הממונה על התובעים בחלק ניכר מהתקופה הרלבנטית, הודעת מייל, מיום 28.5.13, בזו הלשון:

# **"שלום סוזי,**

# **ולרי טוצילקין ואלכס טוצילקין הם ללא ספק מקרה קלאסי והם מועסקים הרבה שנים כך.**

# **לידעתך.**

# **ראובן"**

# העתק מהודעת מייל של הממונה ליו"ר ועד העובדים, מצ"ב כ**נספח יט'**.

# לאחר שיחות רבות שקוימו בע"פ, ביום 23.6.13 פנו שוב התובעים לממונה שלהם בפנייה בכתב בנושא קליטתם כעובדי מדינה.

# העתק מפניית התובעים מיום 23.6.13, מצ"ב כ**נספח כ'**.

# ביום 31.7.13 פנה מ"מ הממונה על היטלי סחר, לוועדת המכרזים בבקשה להאריך את ההתקשרות עם התובעים, תוך שהוא מפרט את צורת העסקתם של התובעים, ממנה אף הפעם עולה בצורה חד-משמעית כי מתקיימים בין הצדדים יחסי עבודה לכל דבר ועניין. יש להדגיש כי הפנייה של מ"מ הממונה לוועדת מכרזים אושרה על ידי הלשכה המשפטית של המשרד.

# בבסיס ההנמקה להארכת ההתקשרות עמד הרצון להאריך את ההסכם עם התובעים עד מציאת פתרון בנושא אישור תקנים וקליטת כלכלנים ליחידת היטל סחר.

# 

# ביום 19.05.2013 עקב היעדר תקציב פנה מנכ"ל משרד הכלכלה לוועדת חריגים במשרד האוצר בבקשה לאשר את ההתקשרות עם התובעים. גם מהפניה של המנכ"ל באישור חשב המשרד והיועץ המשפטי של המשרד עולה בבירור כי מתקיימים בין הצדדים יחסי עבודה לכל דבר ועניין.

# העתק מפניית מ"מ הממונה, מיום 21.4.13 ומנכ"ל משרד הכלכלה מיום 19.05.2013, מצ"ב כ**נספח כא'**.

# טרם הגשת תביעה זו, ביום 17.9.13 פנו התובעים, באמצעות בא כוחם, למנכ"ל משרד הכלכלה, על מנת למצוא פתרון בעניינם. אך פנייה זו נדחתה.

# העתק ממכתב פנייה טרם פתיחת הליכים ומכתב תשובה של המשרד מצ"ב כ**נספח כב'.**

# בניגוד לנטען בסעיף 3 למכתב התשובה של המדינה, הנתבעת מעולם לא פרסמה מכרזים על משרותיהם של התובעים כשכירים ומאידך התובעים לא יכלו לגשת למכרזים פנימיים משום שלא ראו בהם עובדי מדינה.

# בנוסף, בניגוד לנטען בכתב התשובה של הנתבעת טרם פתיחת ההליך זה, הנתבעת **מעולם לא נתנה לתובעים זכות** לבחור בין העסקתם כעובדי מדינה לבין העסקתם כנותני שירותים. נהפוך הוא - כפי שפורט לעיל התובעים שאפו מתחילת העסקתם בנתבעת להפוך לעובדי מדינה. יתרה מזו, כאמור, התובעים לא הסתפקו בשיחות ב"מסדרונות" המשרד ופנו להנהלת המשרד באמצעות הממונים עליהם על מנת להסדיר את מעמדם כעובדי מדינה מן המניין. ניסיונות אלו כאמור, לא נשאו כל פרי.

# יוצא אפוא כי הנתבעת היא זו שבחרה להעסיק את התובעים במתכונת התקשרות קבלנית פסולה, בשל היעדר תקנים.

# תמוה שמשרד הכלכלה האמון על ביצור זכויות עובדים ואכיפת חוקי העבודה בעצמו רומס גסה ובוטה ובאופן מודע זכויות התובעים מכוח חוקי המגן.

# **חלק שני: הטענות והתביעות הכספיות:**

# **ד. סקירה משפטית בנושא יחסי עובד מעביד ויישומם בעניינו:**

# בהתאם לפסיקה, מושכלות ראשונים, לפיהם היותו של אדם "עובד" הוא דבר הקרוב לסטאטוס, ומעמד זה אינו נקבע על פי התיאור שניתן לו על ידי הצדדים, אלא נקבע מבחינה משפטית על סמך נסיבות המקרה כהווייתן.

# לשם הכרעה בשאלת קיומם של יחסי עבודה יש לבחון את מהות היחסים שנוצרו הלכה למעשה, והכל תלוי במכלול הסממנים ועובדות המקרה הספציפי[[1]](#footnote-1).

# המבחן שנקבע בפסיקה כדי לדעת אם מתקיימים יחסי העבודה הוא המבחן "המעורב",  כאשר המרכיב הדומיננטי בו הוא מבחן "ההשתלבות במפעל".

# לצד מבחן ההשתלבות קיימים מבחני עזר אחרים והם: מבחן הקשר האישי; כפיפות; אספקת כלי עבודה; תלות כלכלית; אופן הצגת ההתקשרות בפני גורמים חיצוניים, לרבות מס הכנסה והמוסד לביטוח לאומי; בלעדיותה הקשר; התמשכות הקשר, סדירות הקשר ורציפותו ועוד.

# בענייננו - מכלול המבחנים לקיומם של יחסי עבודה כאמור מורים באופן שאינו משתמע לשני פנים כי התובעים היו עובדים של הנתבעת לכל דבר ועניין.

# בהתאמה, זכאים התובעים לזכויות הנובעות ממעמדם כעובדי מדינה.

# **ה. קביעת הדרגה:**

# סעיף 19.1 לחוזה אשר נחתם עם התובעים קובע כדלקמן:

# **"מוסכם על הצדדים כי היה וייקבע מסיבה כל שהיא כי למרות כוונת הצדדים כפי שבאה לידי ביטוי בהסכם זה, רואים את נותן השירותים כעובד המשרד, הרי ששכרו של נותן השירותים יחושב למפרע למשך כל תקופת הסכם זה בהתאם לדרגה ולדירוג הקבועים בהסכם, או במקרה שלא נקבעו בהסכם דרגה ודירוג, על פי השכר שהיה משולם לעובד מדינה שמאפייני העסקתו הם הדומים ביותר לאלה של מתן השירותים; ועל נותן השירותים יהיה להשיב למדינה את ההפרש בין התמורה ששולמה לו לפי הסכם זה לבין השכר המגיע לו כעובד המשרד"**

# התובעים יטענו כי יש להעסיקם במעמד של כלכלנים ("חוזה 14") במתח הדרגות 40-42 מהסיבות, אשר יפורטו להלן.

# התובעים מבצעים עבודות כלכליות בנתבעת.

# התובעים הינם בעלי תואר ראשון **(B.A.)** בכלכלה ותואר שני **(MBA)** במנהל עסקים, התמחות מורחבת במימון.

## מסמכי השכלתם של התובעים מצ"ב כ**נספח כג'.**

# התובעים מועסקים ככלכלנים ביחידת היטלי סחר ומוגדרים ככלכלנים במערכות של משרד הכלכלה (אלפון עובדים, דוא"ל ועוד).

# בתגים התלויים על דלתם של משרדיהם של התובעים כתוב שם התפקיד – כלכלן.

# בהחלטות של הממונה מופיעים פרטיהם של התובעים ותפקידם ככלכלנים.

# הממונה הראשון על התובעים היה כלכלן בהשכלתו והועסק בחוזה כלכלנים ("חוזה 14") **בדרגה 43ב'**.

# מ"מ הממונה אשר היה בתפקיד כ- 8 חודשים הינו בעל השכלה כלכלית ומועסק **בחוזה בכירים בדרגה 44 במעמד סמנכ"ל המשרד**.

# הממונה הנוכחי על תובעים גם בעל השכלה כלכלית ומועסק **בחוזה בכירים בדרגה 44 במעמד סמנכ"ל המשרד**.

# אופי העבודה של התובעים אינו שונה מאופי העבודה של הממונה על היחידה להיטלי סחר ואין ביחידה עובדים מקצועיים נוספים למעט התובעים.

# ראה תיאור התפקיד של הממונה כ**נספח כד'**.

# תיאור התפקיד של התובעים מצ"ב כ**נספח כה'**.

# בטבלה להלן ניתן לראות השוואה בין משימות המוטלות על הממונה לבין המשימות המוטלות על התובעים:

|  | **תיאור המשימה** | **הממונה** | **התובעים** |
| --- | --- | --- | --- |
| 1 | ביצוע ניתוחים כלכליים, חשבונאים וסטטיסטיים | כן | כן |
| 2 | ניתוח דוחות כספיים | כן | כן |
| 3 | ביקורות במפעלים של היצרנים הזרים בחו"ל | כן | כן |
| 4 | הערכות נזק לתעשייה המקומית | כן | כן |
| 5 | הכנה וכתיבה של דו"ח ממצאי הבדיקה, שמוגש לוועדה המייעצת לשר הכלכלה | כן | כן |
| 6 | הצגת הממצאים בפני חברי הוועדה המייעצת לשר הכלכלה | כן | כן |
| 7 | השתתפות בדיונים של וועדות הכספים והכלכלה של הכנסת | כן | כן |
| 8 | השתתפות בישיבות וועדת השרים לענייני חברה וכלכלה (קבינט חברתי - כלכלי) | כן | כן |
| 9 | השתתפות בדיונים עם המשנה ליועץ משפטי לממשלה | כן | כן |
| 10 | השתתפות בדיונים עם מנכ"ל משרד ראש הממשלה | כן | כן |
| 11 | השתתפות בתת וועדות עם האיחוד האירופי בנושאי תעשייה, סחר ושירותים | כן | כן |
| 12 | השתתפות בהתייעצויות עם מדינות זרות (טורקיה, האיחוד האירופי). | כן | כן |
| 13 | הכנת תגובות לבתי משפט בעניין תביעות של הצדדים לחקירות מטעם משרד הכלכלה והשתתפות בדיונים בבתי משפט לעניינים מינהליים | כן | כן |
| 14 | הכנה וטיפול במכרזים לצורך העסקה של יועצים חיצונים (חברות רואי חשבון, יעוץ כלכלי, מהנדסים) בארץ ובחו"ל | כן | כן |
| 15 | אפיון מערכות מידע ליחידת היטלי סחר | כן | כן |
| 16 | טיפול בעניינים אדמיניסטרטיביים של היחידה כגון: פרסום הודעות בעיתונות, טיפול בתשלומים ליועצים, הכנת מסמכים לוועדת מכרזים ולוועדת נסיעות של משרד הכלכלה ועוד | כן | כן |
| 17 | קשר שוטף עם הצדדים לחקירות | לא | כן |
| 18 | הכנת תכניות עבודה | כן | כן |
| 19 | הכנת דיווחים ל - WTO | כן | כן |
| 20 | חתימה על ההחלטות | כן | לא |
| 21 | פגישות עם יו"ר וועדת הכספים | כן | כן |
| 22 | טיפול בתקציב יחידת היטלי סחר | כן | לא |
| 23 | הכנת דוחות ביקור אימות בחו"ל | כן | כן |

# כפי שניתן לראות מן הטבלה לעיל התפקיד של התובעים אינו שונה בצורה מהותית מהתפקיד של הממונה, משכך ניתן לקבוע כי מאפייני העסקתו של הממונה הינם הדומים ביותר לאלה של התובעים.

# ביצוע חקירות בעניין היטלי סחר הינו התחום המורכב ביותר אשר דורש ידע, ניסיון ומיומנות בכלכלה בכלל ובסחר הבינלאומי בפרט.

# כמו כן, נדרש ידע בחקיקה הבינלאומית, לרבות הסכמי **GATT.** משרד הכלכלה מודע למורכבות העבודה ביחידת היטלי סחר וכך נכתב במדריך ליצרן המקומי וליבואן אשר פורסם על ידי משרד הכלכלה:

# **"היטלי היצף נמנים על תחום שהוא מן המורכבים ביותר מבחינה כלכלית ומשפטית במכלול הסוגיות הנוגעות לסחר החופשי בין המדינות."**

# העתק מהעמוד הרלבנטי מצ"ב כ**נספח כו'.**

# לאור האמור לעיל ולאור העובדה כי הממונה על התובעים הינו העובד אשר מאפייני העסקתו הדומים ביותר לאלה של התובעים והועסק **בדרגות 43ב' ("חוזה 14") או 44 (חוזה בכירים)** סבורים התובעים, כי יש להעסיקם **בחוזה כלכלנים ("חוזה 14")** במתח הדרגות **40-42**.

# נוכח האמור, ובשים לב להשכלתם, הכשרתם, והעסקתם הממושכת אצל הנתבעת זכאים התובעים להיקלט כעובדי הנתבעת בדרגה 42 לדירוג הכלכלנים, בהתאם לוותק שצברו.

# **ו. הפרשי שכר יסוד:**

# בשל מעמדם של התובעים כעובדי קבלן, או כקבלנים עצמאים, נפגעו באופן מהותי הזכויות המגיעות להם.

# אילו התובעים היו במעמד של עובדי מדינה הם היו מקבלים את כל ההטבות שעובדי מדינה מקבלים כגון: החזר הוצאות נסיעה ברכב פרטי, אש"ל, מענק מצוינות, הטבות פלאפון במחיר מסובסד, ימי עיון, הטבות בנק יהב, השתתפות במימון לימודים, השתלמויות (חלקן מעלות באופן משמעותי את רמת השכר), שכר עידוד, ביטחון תעסוקתי ועוד.

# לצורך חישוב הפרשי השכר, התובעים יוצאים מנקודת הנחה השמרנית ביותר לפיה אילו היו עובדי מדינה היו מקבלים בתחילת העסקתם (ספטמבר 2005) דרגה 40 ("חוזה 14") בדירוג הכלכלנים, לאחר שנה ו- 4 חודשי עבודה היו מקבלים דרגה 41 בדירוג הכלכלנים למשך שנה ומשנת 2008 ועד היום היו מועסקים בדרגה 42.

# שכר היסוד של התובעים היה **נמוך באופן משמעותי משכר היסוד של עובד מדינה בתפקיד דומה**. בתחילת העבודה אצל הנתבעת במשך 4 חודשים הראשונים שכר היסוד של התובעים הסתכם ב – 3,500 ₪ בלבד; בין ינואר 2006 ליולי 2006 – 4,000 ₪; בלבד; מיולי 2006 עד יולי 2007 – 4,500 ₪ בלבד; מאוגוסט 2007 עד מרץ 2010 – 5,800 ₪ בלבד; מאפריל 2010 עד מאי 2010 – 6,100 ₪ בלבד.

# לאחר שהתובעים התחילו לקבל תשלומים ישירות מהנתבעת החל מחודש יוני 2010 ועד חודש ספטמבר 2013 השתכרו התובעים בכ – 16,600 ₪ לחודש ברוטו בממוצע (לא שולמו לתובעים שום תגמולים בגין זכויות סוציאליות כגון: ימי מחלה, דמי חופשה, דמי הבראה, הפרשות לקרן פנסיה, קרן השתלמות, דמי נסיעה ועוד).

# לעומת זאת, שכר הבסיס של עובד מדינה אשר מועסק בתפקיד דומה לזה של התובעים גבוה במידה ניכרת. כך למשל בהתאם להנחיות של הממונה על השכר והסכמי עבודה במשרד האוצר **שכר הבסיס בלבד של עובד המדינה** המועסק בחוזה כלכלנים ("חוזה 14") לדרגות 40, 41, 42 הינו 10,944.82 ₪, 12,796.59 ₪, 14,183.48 ₪ בהתאמה בשנת 2012.

# מהטבלה שלהלן ניתן לראות את נתוני שכר הבסיס של עובדי מדינה בתקופה המגבילה לתקופת העסקה של התובעים ובהתאם לדרגות 40-42:

|  |  |  |  |
| --- | --- | --- | --- |
|  | **דרגה 42** | **דרגה 41** | **דרגה 40** |
| **2005** | 12,110.74 | 10,926.53 | 9,345.37 |
| **2006** | 12,110.74 | 10,926.53 | 9,345.37 |
| **2007** | 12,110.74 | 10,926.53 | 9,345.37 |
| **2008** | 12,110.74 | 10,926.53 | 9,345.37 |
| **2008-יוני** | 12,720.91 | 11,477.03 | 9,816.21 |
| **2009** | 12,720.91 | 11,477.03 | 9,816.21 |
| **2010-ינואר** | 13,522.32 | 12,200.08 | 10,434.63 |
| **2011-ינואר** | 13,882.23 | 12,524.80 | 10,712.36 |
| **2012** | 14,183.48 | 12,796.59 | 10,944.82 |
| **2013-יוני** | 14,280.91 | 12,884.49 | 11,020.00 |

# לאור האמור, להלן חישוב מפורט של שכר היסוד אשר מגיע לתובעים אילו היו מקבלים את השכר בהתאם לתנאים של עובד מדינה דומה:

| **תקופת העסקה** | **חודשים** | **דרגה** | **שכר יסוד של עובד מדינה לחודש** | **שכר יסוד של עובד מדינה לתקופה** |
| --- | --- | --- | --- | --- |
| 2005 | 4 | 40 | 9,345.37 | 37,381 |
| 2006 | 12 | 40 | 9,345.37 | 112,144 |
| 2007 | 12 | 41 | 10,926.53 | 131,118 |
| 2008 | 12 | 42 | 12,110.74 | 145,329 |
| 2009 | 12 | 42 | 12,720.91 | 152,651 |
| 2010 | 12 | 42 | 13,522.32 | 162,268 |
| 2011 | 12 | 42 | 13,882.23 | 166,587 |
| 2012 | 12 | 42 | 14,183.48 | 170,202 |
| 2013 | 9 | 42 | 14,280.91 | 128,528 |
| **סה"כ** |  |  |  | **1,206,209** |

# מהטבלה לעיל עולה כי התובעים זכאים לסך של **2,412,417₪** בגין שכר בסיס (1,206,209 ₪ לכל תובע). משכר זה, כמובן, יש לנכות השכר ששולם להם בפועל לאורך כל תקופת העסקתם, כפי שיפורט בהמשך להלן.

# **ז. הפרשי דמי ביגוד:**

# עובדי מדינה אשר אופי עבודתם דומה לאופי העבודה של התובעים זכאים לתשלום שנתי בגין ביגוד (רמה 4). חרף האמור, למען הזהירות בלבד, התובעים תובעים הפרשי שכר, לפי רמת ביגוד 3 בלבד, וזאת לפי פירוט כדלקמן:

|  |  |  |  |
| --- | --- | --- | --- |
| **תקופת עבודה** | **תשלום שנתי - רמה 3** | **מספר חודשי עבודה בפועל** | **תשלום שמגיע לעובד** |
| 2005 | 1,232 | 4 | 411 |
| 2006 | 1,275 | 12 | 1,275 |
| 2007 | 1,259 | 12 | 1,259 |
| 2008 | 1,328 | 12 | 1,328 |
| 2009 | 1,365 | 12 | 1,365 |
| 2010 | 1,406 | 12 | 1,406 |
| 2011 | 1,464 | 12 | 1,464 |
| 2012 | 1,488 | 12 | 1,488 |
| 2013 | 1,501 | 9 | 1,126 |
| **סה"כ לתקופה** |  |  | **11,121** |

# מהטבלה לעיל עולה כי התובעים זכאים לסך של **22,243 ₪** בגין ביגוד (11,121 ₪ לכל תובע).

# **ח. מכסת טלפון:**

# כל עובד משרד הכלכלה זכאי לתשלום הוצאות טלפון בגובה של 48.6 ₪ לחודש. להלן חישוב זכאות התובעים בגין מכסת טלפון בתקופת העבודה אצל הנתבעת מחודש ספטמבר 2005 עד חודש ספטמבר 2013:

|  |  |  |  |
| --- | --- | --- | --- |
| **תקופת עבודה** | **חודשים** | **מכסת טלפון לחודש** | **סה"כ לתובע לתקופה** |
| 2005 | 4 | 48.6 | 194 |
| 2006 | 12 | 48.6 | 583 |
| 2007 | 12 | 48.6 | 583 |
| 2008 | 12 | 48.6 | 583 |
| 2009 | 12 | 48.6 | 583 |
| 2010 | 12 | 48.6 | 583 |
| 2011 | 12 | 48.6 | 583 |
| 2012 | 12 | 48.6 | 583 |
| 2013 | 9 | 48.6 | 437 |
| **סה"כ** |  |  | **4,714** |

# מהטבלה לעיל עולה כי התובעים זכאים לסך של **9,428 ₪** בגין מכסת טלפון (4,714 ₪ לכל תובע).

# **ט. קצובת נסיעה:**

# כל עובד משרד הכלכלה זכאי לתשלום הוצאות נסיעה (חודשי חופשי) בהתאם למקום מגוריו.

# התובעים משך 4 שנים התגוררו בירושלים בשכונת רמות וכ – 4 שנים במעלה אדומים.

# למען הזהירות בלבד, ובהיעדר נתוני עלות חודשי חופשי ממעלה אדומים לאורך השנים 2005-2013, חישוב של דמי נסיעה להם זכאים התובעים נעשה לפי התעריף הנמוך (ירושלים בלבד) כמפורט להלן:

|  |  |  |  |
| --- | --- | --- | --- |
| **תקופת עבודה** | **חודשים** | **קצובת נסיעה** | **סה"כ לתקופה** |
| 2005 | 4 | 230 | 920 |
| 2006 | 12 | 230 | 2,760 |
| 2007 | 12 | 230 | 2,760 |
| 2008 | 12 | 230 | 2,760 |
| 2009 | 12 | 230 | 2,760 |
| 2010 | 12 | 230 | 2,760 |
| 2011 | 12 | 230 | 2,760 |
| 2012 | 12 | 230 | 2,760 |
| 2013 | 9 | 230 | 2,070 |
| **סה"כ** |  |  | **22,310** |

# מהטבלה לעיל עולה כי התובעים זכאים לסך של **44,620 ₪** בגין נסיעות (22,310 ₪ לכל תובע).

# **י. רכב:**

# עובד משרד הכלכלה שמאפייני העסקתו הדומים לאלה של התובעים זכאי לתשלומים בגין רכב בהתאם לרמת רכב ד'. להלן פירוט התשלומים המגיעים לעובד בגין החזקת רכב רמה ד':

|  |  |  |  |
| --- | --- | --- | --- |
|  | **רכב ד'** | **גילום מס** | **סה"כ** |
| עד יולי 2008 | 1,506 | 745 | 2,251 |
| מאוגוסט 2008 | 1,630 | 850 | 2,480 |

# להלן חישוב מפורט של התשלומים המגיעים לתובעים בגין החזקת רכב:

|  |  |  |  |  |  |
| --- | --- | --- | --- | --- | --- |
| **תקופת העסקה** | **חודשים** | **רכב ד' - תשלום חודשי** | **גילום מס חודשי** | **סה"כ תשלום חודשי** | **תשלום לתקופה** |
| 2005 | 4 | 1,506 | 745 | 2,251 | 9,004 |
| 2006 | 12 | 1,506 | 745 | 2,251 | 27,012 |
| 2007 | 12 | 1,506 | 745 | 2,251 | 27,012 |
| 2008 | 12 | 1,506 | 745 | 2,251 | 27,012 |
| 2009 | 12 | 1,630 | 850 | 2,480 | 29,760 |
| 2010 | 12 | 1,630 | 850 | 2,480 | 29,760 |
| 2011 | 12 | 1,630 | 850 | 2,480 | 29,760 |
| 2012 | 12 | 1,630 | 850 | 2,480 | 29,760 |
| 2013 | 9 | 1,630 | 850 | 2,480 | 22,320 |
| **סה"כ** |  |  |  |  | **231,400** |

# מהנתונים לעיל עולה כי התובעים זכאים לסך של **462,800 ₪** בגין החזקת רכב (231,400 ₪ לכל תובע).

# מן הראוי להוסיף בהקשר זה, כי למען זהירות בלבד, ולמרות שבחודש אוגוסט 2008 הועלו התשלומים בגין החזקת רכב החישוב לשנת 2008 נעשה על בסיס תשלומים שהיו לפני חודש אוגוסט 2008 (התשלום הנמוך).

# **יב. קופת גמל:**

# כל עובד משרד הכלכלה זכאי להפרשה לקרן פנסיה בגובה של 5.5% משכר היסוד. להלן חישוב מפורט של התשלומים המגיעים לתובעים בגין הפנסיה:

| **תקופת העסקה** | **חודשים** | **דרגה** | **שכר יסוד של עובד מדינה** | **הפרשה חודשית לקופת גמל ( 5.5% משכר יסוד)** | **סה"כ לתקופה** |
| --- | --- | --- | --- | --- | --- |
| 2005 | 4 | 40 | 9,345 | 514 | 2,056 |
| 2006 | 12 | 40 | 9,345 | 514 | 6,168 |
| 2007 | 12 | 41 | 10,927 | 601 | 7,212 |
| 2008 | 12 | 42 | 12,111 | 666 | 7,993 |
| 2009 | 12 | 42 | 12,721 | 700 | 8,396 |
| 2010 | 12 | 42 | 13,522 | 744 | 8,925 |
| 2011 | 12 | 42 | 13,882 | 764 | 9,162 |
| 2012 | 12 | 42 | 14,183 | 780 | 9,361 |
| 2013 | 9 | 42 | 14,281 | 785 | 7,069 |
| **סה"כ** |  |  |  |  | **66,341** |

# מהנתונים לעיל עולה, כי התובעים זכאים לסך של **132,683 ₪** בגין פנסיה (66,341 ₪ לכל תובע).

# **יג. קרן השתלמות:**

# לו התובעים היו עובדי מדינה היו הם זכאים להפרשות לקרן השתלמות בשיעור של 7.5% משכר יסוד בתוספת תשלומים בגין ביגוד ודמי הבראה.

# להלן חישוב מפורט של הפרשות לקרן השתלמות להן זכאים התובעים בתקופת עבודתם אצל הנתבעת:

|  |  |  |  |  |  |  |  |
| --- | --- | --- | --- | --- | --- | --- | --- |
| **תקופת העסקה** | **חודשים** | **דרגה** | **שכר יסוד של עובד מדינה לחודש** | **ביגוד רמה 3 לחודש** | **דמי הבראה לשנה** | **הפרשה לקרן השתלמות לחודש, 7.5%** | **הפרשה לקרן השתלמות לתקופה** |
| 2005 | 4 | 40 | 9,345 | 103 | 2,429 | 724 | 2,895 |
| 2006 | 12 | 40 | 9,345 | 106 | 2,520 | 725 | 8,695 |
| 2007 | 12 | 41 | 10,927 | 105 | 2,485 | 843 | 10,115 |
| 2008 | 12 | 42 | 12,111 | 111 | 2,604 | 933 | 11,195 |
| 2009 | 12 | 42 | 12,721 | 114 | 1,532 | 972 | 11,666 |
| 2010 | 12 | 42 | 13,522 | 117 | 3,160 | 1,043 | 12,513 |
| 2011 | 12 | 42 | 13,882 | 122 | 3,288 | 1,071 | 12,850 |
| 2012 | 12 | 42 | 14,183 | 124 | 3,360 | 1,094 | 13,129 |
| 2013 | 9 | 42 | 14,281 | 125 | 3,384 | 1,102 | 9,914 |
| **סה"כ** |  |  |  |  |  |  | **92,972** |

# כפי שעולה מהנתונים לעיל התובעים זכאים לסך של **185,944 ₪** בגין הפרשות לקרן השתלמות (92,972 ₪ לכל תובע).

# **יד. דמי הבראה:**

# להלן חישוב דמי הבראה להם זכאים התובעים בהתאם לוותק:

|  |  |  |  |  |  |
| --- | --- | --- | --- | --- | --- |
| **תקופת העסקה** | **חודשים** | **וותק** | **דמי הבראה ליום** | **מספר ימי זכאות** | **תשלום לתקופה** |
| 2005 | 4 | 1 | 347 | 7 | 810 |
| 2006 | 12 | 1 | 360 | 7 | 2,520 |
| 2007 | 12 | 2 | 355 | 7 | 2,485 |
| 2008 | 12 | 3 | 372 | 7 | 2,604 |
| 2009 | 12 | 4 | 192 | 8 | 1,532 |
| 2010 | 12 | 5 | 395 | 8 | 3,160 |
| 2011 | 12 | 6 | 411 | 8 | 3,288 |
| 2012 | 12 | 7 | 420 | 8 | 3,360 |
| 2013 | 9 | 8 | 423 | 8 | 2,538 |
| **סה"כ** |  |  |  |  | **22,297** |

# מהנתונים לעיל עולה כי התובעים זכאים לסך של **44,593 ₪** בגין דמי הבראה (22,297 ₪ לכל תובע).

# **טו. מתנות לחגים:**

# על פי הערכה השמרנית, המבוססת על הנתונים שהתקבלו מעובדי מדינה עימם עבדו התובעים במשרד הכלכלה שווי המתנות המינימלי לשנה הינו כ – 800 ₪. להלן ריכוז תשלומים להם זכאים התובעים בגין מתנות לחגים:

|  |  |  |  |
| --- | --- | --- | --- |
| **תקופת העסקה** | **חודשים** | **סכום לשנה** | **סה"כ לתקופה** |
| 2005 | 4 | 800 | 267 |
| 2006 | 12 | 800 | 800 |
| 2007 | 12 | 800 | 800 |
| 2008 | 12 | 800 | 800 |
| 2009 | 12 | 800 | 800 |
| 2010 | 12 | 800 | 800 |
| 2011 | 12 | 800 | 800 |
| 2012 | 12 | 800 | 800 |
| 2013 | 9 | 800 | 600 |
| **סה"כ** |  |  | **6,467** |

# מהנתונים לעיל עולה כי התובעים זכאים לסך של **12,933 ₪** בגין מתנות לחגים (6,467 ₪ לכל תובע).

# **טז. דמי חופשה:**

# בשירות המדינה ניתן לצבור עד 55 ימי חופשה. להלן חישוב מפורט של דמי חופשה להם זכאים התובעים:

|  |  |  |  |  |  |  |
| --- | --- | --- | --- | --- | --- | --- |
| Top of Form  **שנות וותק**  Bottom of Form | **ימי חופשה שניתן לצבור** | **דרגה** | **שכר יסוד של עובד מדינה לחודש** | **מספר ימי עבודה בחודש בממוצע** | **דמי חופשה ליום** | **דמי חופשה לתקופה** |
| 8 | 55 | 42 | 14,281 | 22 | 649 | 35,702 |

# מהטבלה לעיל עולה כי התובעים זכאים לסך של **71,405 ₪** בגין דמי חופשה (35,702 ₪ לכל תובע).

**יא. סיכום:**

# מכל האמור לעיל, בנפרד ובמצטבר, מתבקש בית הדין הנכבד:

# לתת צו הצהרתי, כי התובעים הינם עובדי מדינה מתחילת העסקתם בחודש 9/05.

# להורות לנתבעת לפעול לקליטתם של התובעים כעובדי מדינה קבועים עם כתב מינוי, בשים לב לתקופת העסקתם הממושכת.

# לחילופין, לאור העובדה כי המשרד קיבל תקן כלכלן ליחידת היטלי סחר ועומד לפרסם מכרז פנימי בזמן הקרוב, להורות לנתבעת לבטל את המכרז ולקלוט אחד התובעים בתקן זה באופן מידי ללא מכרז בדרגת 42 ("חוזה 14").

# למנוע כל פעולה שיש בה משום פגיעה בתובעים.

# להורות לנתבעת לשלם לכל אחד מן התובעים הפרשי שכר ונלווים מחודש 9/05 ועד חודש 9/13 בתוספת ריבית והצמדה כחוק, כמפורט להלן:

## בגין שכר עבודה: 2,412,417 ₪

## בגין דמי ביגוד: 22,243 ₪

## בגין מכסת טלפון: 9,428 ₪

## בגין קצובת נסיעה: 44,620 ₪

## בגין קצובת רכב: 462,800 ₪

## בגין קצובת גמל: 132,683 ₪

## בגין קרן השתלמות: 185,944 ₪

## בגין דמי הבראה: 44,593 ₪

## בגין שי לחגים: 12,933 ₪

## בגין חופשה: 71,405 ₪

## בגין אי מתן הודעה מוקדמת 28,562 ₪

# סה"כ: 3,399,067**₪**

# יש לציין כי הסכומים כאמור אינם לוקחים בחשבון את כל ההטבות להן זכאים עובדי מדינה שקשה לכמת אותן כגון: אש"ל, מענק מצוינות, הטבות פלאפון, ימי עיון, הטבות בנק יהב, ביטוח רכב במחיר מוזל, ביטוח שיניים מוזל, השתתפות במימון לימודים, השתלמויות המעלות רמת השכר, שכר עידוד ועוד.

# מהסכום לעיל של **3,399,067** ₪ יש לקזז **2,018,044 ₪** אשר התובעים קיבלו בגין עבודתם בתקופת עבודתם בנתבעת כמפורט להלן:

|  |  |  |  |  |
| --- | --- | --- | --- | --- |
| **תקופת עבודה** | **חודשים** | **אלכסנדר טוצ'ילקין** | **ולרי טוצ'ילקין** | **סה"כ ל - 2 התובעים** |
| 2005 | 4 | 11,979 | 10,864 | 22,843 |
| 2006 | 12 | 55,335 | 54,553 | 109,888 |
| 2007 | 12 | 61,723 | 61,723 | 123,446 |
| 2008 | 12 | 77,396 | 76,896 | 154,292 |
| 2009 | 12 | 87,815 | 87,899 | 175,714 |
| 2010 | 12 | 132,284 | 133,128 | 265,412 |
| 2011 | 12 | 226,684 | 218,879 | 445,563 |
| 2012 | 12 | 222,660 | 222,656 | 445,316 |
| 2013 | 9 | 138,415 | 137,155 | 275,570 |
| **סה"כ** |  | **1,014,291** | **1,003,753** | **2,018,044** |

# מהחישוב לעיל עולה כי התובעים זכאים לסך של **1,381,023 ₪**.

# לחילופין, להורות לנתבעת לערוך חישוב מדויק באמצעות מחלקת השכר בקשר לשכר ותנאים סוציאליים היו מגיע לתובע אילו היו עובדי מדינה מתחילת העסקתם, תוך שבית הדין הנכבד יתבקש להתוות את עקרונות החשוב, בכלל זאת בכל הקשור לדירוג, דרגות וותק התובעים.

# בנוסף מבוקש מבית הדין הנכבד להצהיר על דבר זכותם של התובעים לקבלת הפרשי שכר ונלווים החל מחודש 10/13 לפי השיעורים והרכיבים הנזכרים בתביעה זו, ולפצל הסעדים בהקשר זה.

# לתת כל סעד אחר שנכון וצודק לתת בנסיבות העניין.

# לפסוק שכר טרחה והוצאות משפט בתוספת מע"מ כדין.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ע"ע300274/96 שאול צדקא – מדינת ישראל – גלי צה"ל פד"ע לו 625 (2001); ע"ע1076/04 מדינת ישראל – אדם שוב, מיום 11.7.2005; ע"ע 548/09 ישראל לוי – מוסך עלית 93 בע"מ, ניתן ביום 22.11.09 [↑](#footnote-ref-1)